KOMISIJOS REGLAMENTAS (ES) Nr. 25/2010
2010 m. sausio 13 d.
kuriuo nukrypstama nuo Reglamento (EB) Nr. 796/2004 dėl 2009 m. pagalbos Graikijos ūkininkams sumos sumažinimo
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. sausio 19 d. Tarybos reglamentą (EB) Nr. 73/2009, nustatantį bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatantį tam tikras paramos schemas ūkininkams, iš dalies keičiantį reglamentus (EB) Nr. 1290/2005, (EB) Nr. 247/2006, (EB) Nr. 378/2007 ir panaikinantį Reglamentą (EB) Nr. 1782/2003 (1), ypač į jo 142 straipsnio c punktą,
kadangi:
(1)
2004 m. balandžio 21 d. Komisijos reglamento (EB) Nr. 796/2004, nustatančio išsamias kompleksinio paramos susiejimo, moduliavimo ir integruotos administravimo ir kontrolės sistemos, numatytų Tarybos reglamentuose (EB) Nr. 1782/2003 ir (EB) Nr. 73/2009, taip pat Tarybos reglamente (EB) Nr. 479/2008 (2) numatyto kompleksinio paramos susiejimo įgyvendinimo taisykles, 21 straipsnyje numatoma taikyti sumažinimus tuo atveju, kai pagalbos paraiška bei dokumentai, sutartys ar deklaracijos, kurie yra sudedamoji pagalbos reikalavimų atitikimo dalis, pateikiami pavėluotai.
(2)
Vadovaudamosi Reglamento (EB) Nr. 796/2004 6 straipsniu valstybės narės turi užtikrinti patikimą žemės ūkio paskirties sklypų identifikavimą ir reikalauti, kad kartu su bendrąja paraiška būtų pateikti žemės ūkio paskirties sklypų identifikavimo dokumentai, kad būtų galima įgyvendinti kontrolės sistemą. Be to, vadovaujantis to reglamento 12 straipsnio 1 dalimi bendrojoje paraiškoje nurodoma visa pagalbos skyrimo reikalavimų atitikimui nustatyti reikalinga informacija. Ji apima duomenis, kuriais remiantis galima nustatyti visus žemės ūkio paskirties sklypus ūkyje ir jų vietą.
(3)
Siekiant pašalinti su žemės ūkio paskirties sklypų nustatymu susijusius trūkumus, kurie buvo nuolat aptinkami praeityje, 2009 m. pirmą kartą pareikalauta, kad Graikijos ūkininkai, norėdami, kad jų paraiška atitiktų reikalavimus, be identifikavimo tekstine forma, kurio pakako ankstesniais metais, papildomai identifikuotų su jų paraiška susijusius žemės ūkio paskirties sklypus skaitmenine forma.
(4)
Tačiau tvarkydama 2009 m. bendrąsias paraiškas Graikija susidūrė su ypatingomis aplinkybėmis. Praktinis tokio skaitmeninio identifikavimo įgyvendinimas gerokai vėlavo dėl nenumatytų problemų, susijusių su rimtais techniniais sunkumais.
(5)
Be jam būdingo techninio sudėtingumo, skaitmeninimo procesui trukdė bendra Graikijos žemės ūkio paskirties sklypų - plačiai išmėtytų ir gerokai supainiotų - situacija. Atitinkamai, siekiant užtikrinti sklandų ir tikslų skaitmeninimo proceso įgyvendinimą, iš ūkininkų reikalaujama specialių gebėjimų ir gilių žinių.
(6)
Todėl pasirodė būtina, kad kompetentingos valstybės ir privačios institucijos teiktų išsamią informaciją ir konsultacijas. Buvo reikalingas specialus plataus masto ir daug laiko reikalaujantis pasirengimas atitinkamam Graikijos ūkininkų mokymui.
(7)
Be to, buvo patirta keletas rimtų ir pasikartojančių tinklo sutrikimų ir blogai veikiančio ryšio atvejų, visų pirma atokiose vietovėse.
(8)
Ši situacija gerokai paveikė Graikijos ūkininkų gebėjimą per Reglamento (EB) Nr. 796/2004 11 straipsnio 2 dalyje numatytą terminą pateikti bendrąsias paraiškas, kurios nuo 2009 m. taip pat apima skaitmeninį žemės ūkio paskirties sklypų identifikavimą. Iš tiesų, tik nedaugeliui ūkininkų pavyko per numatytą terminą įvykdyti skaitmeninio identifikavimo reikalavimą. Daug kitų ūkininkų vėliau papildė savo paraiškas, atlikdami tokį identifikavimą.
(9)
Atsižvelgiant į šią situaciją, derėtų 2009 paraiškų teikimo metams netaikyti Reglamento (EB) Nr. 796/2004 21 straipsnio 1 dalies nuostatų dėl sumažinimų ar pagalbos neskyrimo pavėluoto skaitmeninio žemės ūkio paskirties sklypų identifikavimo atveju su sąlyga, kad toks skaitmeninis identifikavimas bus įtrauktas į ūkininkų bendrąsias paraiškas iki datos, kuri nustatoma atsižvelgiant tiek į tą faktą, kad daugeliui Graikijos ūkininkų per tą laiką pavyko parengti trūkstamus duomenis, tiek į poreikį užtikrinti spartų 2009 m. gautų paraiškų tvarkymą, išvengiant nereikalingų išlaidų ciklo vėlavimų. Būtų tinkama nustatyti, kad 2010 m. sausio 31 d. būtų paskutinė diena, iki kurios ūkininkams turėtų būti leidžiama papildyti paraiškas atliekant skaitmeninį identifikavimą. Tačiau siekiant atsižvelgti į tam tikras jų ryšių ir transporto problemas, mažųjų Egėjo jūros salų, kaip apibrėžta 2006 m. rugsėjo 18 d. Tarybos reglamento (EB) Nr. 1405/2006, nustatančio konkrečias žemės ūkio priemones mažosioms Egėjo jūros saloms (3), 1 straipsnio 2 dalyje, ūkininkams turėtų būti leista atlikti tokį papildomą identifikavimą ne vėliau kaip iki 2010 m. vasario 15 d.
(10)
Kadangi siūloma nukrypti leidžianti nuostata turėtų būti taikoma paraiškoms, pateiktoms 2009 pagalbos teikimo metais, šis reglamentas turėtų būti taikomas atgaline data.
(11)
Šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 796/2004 21 straipsnio 1 dalies nuostatų, 2009 paraiškų teikimo metams Graikijoje sumažinimai ir pagalbos neskyrimas dėl pavėluoto skaitmeninio žemės ūkio paskirties sklypų identifikavimo nebus taikomi su sąlyga, kad toks skaitmeninis identifikavimas bus įtrauktas į ūkininkų bendrąją paraišką ne vėliau kaip iki 2010 m. sausio 31 d. Tačiau mažųjų Egėjo jūros salų, kaip apibrėžta Reglamento (EB) Nr. 1405/2006 1 straipsnio 2 dalyje, ūkininkai turėtų įtraukti tokį skaitmeninį identifikavimą į bendrąsias paraiškas ne vėliau kaip iki 2010 m. vasario 15 d.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2009 m. sausio 1 d.
Jis nustoja galioti 2010 m. vasario 16 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2010 m. sausio 13 d.